Laululahing

"Laululahing" oli Eesti telesaade, mille raames selgitati välja Eesti parim koor. 
Sarja tootis ja näitas Eesti Televisioon. Saadet juhtis Tarmo Leinatamm, muusikaline juht oli Antti Kammiste ning toimetajad Anu Välba ja Kaileen Mägi.
Saate esimese hooaja (2008) võitis Türi segakoor Suisapäisa, teise hooaja (2009) Tõrva Laulustuudio Tõrvast. Auhinnaks oli heliplaadi salvestamise võimalus Eesti Rahvusringhäälingus.
Saate formaat.
"Laululahingu" saateformaat pärineb Hollandist. Eesti eelvooru valiti kaksteist koori. Igal nädalal võistles omavahel kolm koori ja igaüks esitas kolm laulu. Üks laul oli varem ette valmistatud, teine selgus saatepäeva hommikul ja kolmas otsesaate ajal, seda lauldi koos saate külalisega. Eelvoorude edasisaajad selgusid nii žürii valikust kui ka telefonihääletuse tulemusena. Alates poolfinaalist kasutati ainult telefonihääletust. Tegemist oli otsesaatega, mida sai jälgida Eesti Televisiooni eetris laupäevaõhtuti.
Esimene hooaeg (2008).
"Laululahingu" saate esimene hooaeg läks eetrisse kevadel 2008. Võitis segakoor Suisapäisa Türilt. Saate finalistid olid veel džässkoor HaleBopp Singers Tartust ning Nuku- ja Noorsooteatri segakoor Tallinnast. Suisapäisa sõitis auhinnareisile kooride olümpiale (World Choir Games) Austriasse Grazi.
Saatesse registreerusid gospelkoor Living Stone, segakoor Sõpruskond, Kalevi kammerkoor, Tallinna Ülikooli Meeskoor ning Nuku- ja Noorsooteatri segakoor Tallinnast. Tartust naiskoor Emajõe Laulikud ja džässkoor HaleBopp Singers ning Konguta segakoor Tartumaalt. Türilt oli segakoor Suisapäisa, Pärnust Pärnu kammerkoor, Lääne-Virumaalt EELK Kadrina koguduse segakoor ja segakoor Ceres Märjamaalt.
Esimesel hooajal hindasid koore Hirvo Surva ja Maire Aunaste ning igas saates erinev üllatuskohtunik.
Eelvoorud.
1. eelvoor.
Saatesarja esimene eelvoor toimus 29. märtsil 2008. Üllatuskohtunik oli Hardi Volmer. Saate külaline Maarja-Liis Ilus esitas kooridega laulu "Kohtumine". Žürii otsusel pääses edasi Suisapäisa, telefonihääletusega kogus enam hääli Tallinna Ülikooli Meeskoor.
2. eelvoor.
Saatesarja teine eelvoor toimus 5. aprillil 2008. Üllatuskohtunik oli Aivar Mäe. Saate külaline Jaagup Kreem esitas kooridega laulu "Juulikuu lumi". Žürii valis edasipääsejaks segakoori Sõpruskond, telefonihääletusega kogus enam hääli Kadrina kirikukoor.
3. eelvoor.
Saatesarja kolmas eelvoor toimus 12. aprillil 2008. Üllatuskohtunik oli Kadri Tali. Saate külaline Uno Loop esitas kooridega laulu "Mis värvi on armastus?". Žürii valis edasipääsejaks Nuku- ja Noorsooteatri segakoori, telefonihääletusega kogus enam hääli Konguta segakoor.
4. eelvoor.
Saatesarja neljas eelvoor toimus 19. aprillil 2008. Üllatuskohtunik oli Mart Juur. Saate külaline Anne Veski esitas kooridega laulu "Jätke võtmed väljapoole". Žürii valis edasipääsejaks Pärnu kammerkoori, telefonihääletusega kogus enam hääli HaleBopp Singers .
Poolfinaal.
1. poolfinaal.
Saatesarja esimene poolfinaal toimus 26. aprillil 2008. Üllatuskohtunik oli Priit Hõbemägi. Saate külaline ansambel Vanilla Ninja esitas kooridega laulu "Club Kung Fu". Telefonihääletusega kogus enam hääli HaleBopp Singers. Tulemused tegi teatavaks Jan Uuspõld.
2. poolfinaal.
Saatesarja teine poolfinaal toimus 3. mail 2008. Üllatuskohtunik oli Jaanus Nõgisto, Hirvo Survat asendas koorijuht Tiia-Ester Loitme. Saate külaline Ivo Linna esitas kooridega laulu "Kuuskümmend viis". Telefonihääletusega kogus enam hääli Nuku- ja Noorsooteatri segakoor.
3. poolfinaal.
Saatesarja kolmas poolfinaal toimus 10. mail 2008. Üllatuskohtunik oli Jarek Kasar. Saate külaline Hannaliisa Uusma esitas kooridega laulu "Absoluutselt". Telefonihääletusega kogus enam hääli Suisapäisa. Tulemused tegi teatavaks Alari Kivisaar.
Finaal.
Saatesarja finaal toimus 17. mail 2008. Üllatuskohtunik oli Tõnis Mägi. Saate külaline Tanel Padar esitas kooridega laulu "Võta aega!". Telefonihääletusega kogus enam hääli Suisapäisa. Tulemused tegi teatavaks kultuuriminister Laine Jänes. Finaalsaates esines Eesti Televisiooni Valdo Pandi nimeline segakoor "Oleme tulnud oma kaamerate ja mikrofonidega..." Tanel Padari lauluga "Kuu on päike".
Teine hooaeg (2009).
"Laululahingu" saate teine hooaeg toimus kevadel 2009. Võitis segakoor Tõrva Laulustuudio. Saate finalistid olid veel Euroopa kultuuripealinna segakoor ja WAF koor, mõlemad Tallinnast.
Saatesse registreerusid Kalevi ja Tallinna Ülikooli kammerkoor; segakooridest Nordea "Let's bank!", Euroopa Kultuuripealinna, WAF ja Toompea laulukoor Tallinnast; Tartust kammerkoor A. Le. Coq ja Kambja laulukoor Läte Tartumaalt. Rakvere Gümnaasiumi ja Aita Leida nimeline segakoor Virumaalt; Tõrva laulustuudio neidudekoor, Haapsalu kammerkoor.
Teisel hooajal hindasid koore Aarne Saluveer ja Maire Aunaste ning igas saates lisandus üks üllatuskohtunik.
Eelvoorud.
1. eelvoor.
Saatesarja esimene eelvoor toimus 14. märtsil 2009. Üllatuskohtunik oli Olav Ehala. Saate külaline Eda-Ines Etti esitas kooridega laulu "15 magamata ööd". Žürii valis edasipääsejaks Tallinna Ülikooli kammerkoor, telefonihääletusega kogus enam hääli Kambja laulukoor Läte
2. eelvoor.
Saatesarja teine eelvoor toimus 21. märtsil 2009. Üllatuskohtunik oli Peeter Oja. Saate külaline Koit Toome esitas kooridega laulu "Bésame Mucho". Žürii valis edasipääsejaks kammerkoor A. Le Coq, telefonihääletusega kogus enam hääli Rakvere Gümnaasiumi segakoor.
3. eelvoor.
Saatesarja kolmas eelvoor toimus 28. märtsil 2009. Üllatuskohtunik oli Sven Lõhmus. Aarne Saluveeri asendas Heidy Tamme. Saate külaline Voldemar Kuslap esitas kooridega laulu "Mustamäe valss". Žürii valis edasipääsejaks Euroopa kultuuripealinna segakoori, telefonihääletusega kogus enam hääli Tõrva neidudekoor. Tulemused tegi teatavaks Jürgen Veber.
4. eelvoor.
Saatesarja neljas eelvoor toimus 4. aprillil 2009. Üllatuskohtunik oli Eri Klas. Saate külaline Lea Liitmaa esitas kooridega laulu "Ära piina mind". Žürii valis edasipääsejaks WAF koori, telefonihääletusega kogus enam hääli Haapsalu kammerkoor. Nulliringist pääses järgmisse vooru ka Kalevi kammerkoor. Tulemused tegi teatavaks Gert Kullamäe.
Poolfinaal.
1. poolfinaal.
Saatesarja esimene poolfinaal toimus 11. aprillil 2009. Üllatuskohtunik oli Annely Peebo. Saate külaline ansambel Hardi Volmer esitas kooridega laulu "Jumalaga puberteet". Telefonihääletusega kogus enam hääli Tõrva laulustuudio..
2. poolfinaal.
Saatesarja teine poolfinaal toimus 18. aprillil 2009. Üllatuskohtunik oli Lydia Rahula. Saate külaline Tõnis Mägi esitas kooridega laulu "Kuldaja rock'n'roll". Telefonihääletusega kogus enam hääli WAF.
3. poolfinaal.
Saatesarja kolmas poolfinaal toimus 25. aprillil 2009. Üllatuskohtunik oli Venno Laul. Saate külaline Smilers esitas kooridega laulu "Lähme sõidame". Telefonihääletusega kogus enam hääli Euroopa kultuuripealinna segakoor. Tulemused tegi teatavaks Piret Järvis.
Finaal.
Saatesarja finaal toimus 2. mail 2009. Üllatuskohtunik oli Tõnu Kaljuste. Saate külaline Sandra Nurmsalu esitas kooridega laulu "Rändajad". Telefonihääletusega kogus enam hääli Tõrva Laulustuudio neidudekoor. Tulemused tegi teatavaks Evelin Ilves. Finaalsaates esines Eesti Televisiooni ansambel, esitades The Doorsi laulu "Light My Fire".